PLASTIK KARTOChKALAR ASOSIDA HISOB-KITOB QILISh TIZIMINI YaNADA RIVOJLANTIRISh ChORA-TADBIRLARI TOʻGʻRISIDA
(resolution, 2021-10-18)

Plastik kartochkalar asosida naqd pulsiz hisob-kitob qilish tizimini yanada rivojlantirishni ragʻbatlantirish, ulardan chakana savdoda, kommunal xizmatlarga va xizmatlarning boshqa turlariga haq toʻlashda foydalanish, shuningdek pul mablagʻlarining bankdan tashqari aylanishini qisqartirish maqsadida Vazirlar Mahkamasi qaror qiladi: 1. Oʻzbekiston Respublikasi Markaziy banki tomonidan Oʻzbekiston Banklar uyushmasi va respublika tijorat banklari bilan birgalikda ishlab chiqilgan 1-ilovaga* muvofiq 2006-yil oxirigacha tijorat banklari tomonidan plastik kartochkalardan foydalangan holda hisob-kitob qilish tarmogʻini kengaytirishning prognoz jadvali maʼqullansin. 2. Oʻzbekiston Respublikasi Markaziy banki, Oʻzbekiston Banklar uyushmasi uch oy muddatda Banklararo protsessing markazi negizida savdo va xizmatlar sohasi tashkiloti yoxud plastik kartochka egasiga qaysi bankda xizmat koʻrsatilishidan qatʼi nazar, barcha savdo shoxobchalarida bank operatsiyalarini yagona rejimda amalga oshirish imkonini beruvchi Oʻzbekiston Banklar uyushmasi huzuridagi Yagona umumrespublika protsessing markazini tashkil etsinlar. 4. Belgilab qoʻyilsinki, plastik kartochkalardan foydalanib tovarlarni sotishda va xizmatlar koʻrsatishda xoʻjalik yurituvchi subyektlar tomonidan beriladigan terminal cheklari, shuningdek, qonun hujjatlariga muvofiq elektron tijorat ishtirokchilari tomonidan xizmatlar koʻrsatish jarayonida axborot tizimlari tomonidan shakllantiriladigan, bitimlardagi tomonlarni identifikatsiyalash imkonini beruvchi elektron cheklar, kvitansiyalar, xabarlar va boshqa usullar kvitansiyalar, talonlar, chiptalarga hamda tovarlar va xizmatlarga haq toʻlanganligini tasdiqlovchi ularga tenglashtirilgan boshqa hujjatlarga tenglashtiriladi. 5. Chakana savdo korxonalariga yuridik shaxslarning korporativ plastik kartochkalari boʻyicha tovarlarni oylik tovar aylanishi hajmida sotuvlar ulushi cheklanmagan holda sotishga ruxsat berilsin. 6. Plastik kartochkalarning emitentlari boʻlgan tijorat banklari: 2005-yil 1-yanvargacha barcha filiallar, minibanklar va jamgʻarma kassalarida toʻlovlarni plastik kartochkalar bilan qabul qilish boʻyicha terminallar oʻrnatsinlar; terminal tarmogʻining uzluksiz ishlashi va plastik kartochkalardan foydalangan holda oʻz mijozlariga koʻrsatiladigan xizmatlar turlarini kengaytirish chora-tadbirlarini koʻrsinlar. 7. Tijorat banklari va Yagona umumrespublika protsessing markazi: bankomatlar, terminallar, kommutatsiya uskunalari va plastik kartochkalar boʻyicha toʻlovlarni amalga oshirish uchun foydalaniladigan boshqa asbob-uskunalardan, shuningdek dasturiy taʼminot sifatidagi mol-mulkdan 2005-yil 1-yanvardan 2014-yil 1-yanvargacha mulk soligʻi toʻlashdan; plastik kartochkalar, sarflanadigan materiallar, grafik va elektron shaxslashtirish qurilmalari, terminallar, bankomatlar va plastik kartochkalar boʻyicha toʻlovlarni amalga oshirish uchun foydalaniladigan boshqa asbob-uskunalarni import qilishda 2014-yil 1-yanvargacha bojxona toʻlovlari toʻlashdan (bojxonada rasmiylashtirish yigʻimlaridan tashqari) ozod qilinsin. 2007-yil 12-iyuldan boshlab 2014-yil 1-yanvargacha oʻziga oʻzi xizmat koʻrsatish axborot kiosklariga oid qismi boʻyicha mulk soligʻidan, shuningdek ular import qilinganda bojxona toʻlovlari toʻlashdan; Tijorat banklari va Yagona umumrespublika protsessing markazi tomonidan toʻlovlarni plastik kartochkalar boʻyicha amalga oshirish uchun foydalaniladigan mol-mulkdan soliq toʻlash boʻyicha imtiyozlarni qoʻllash tartibi toʻgʻrisidagi nizom 3-ilovaga muvofiq tasdiqlansin. 8. Oʻzbekiston Respublikasi Iqtisodiyot vazirligi, “Oʻzeltexsanoat” uyushmasi va Oʻzbekiston Banklar uyushmasi Mahalliylashtirish dasturi doirasida respublikada oʻz materiallari negizida mikrochiplari boʻlgan plastik kartochkalar va toʻlov terminallari ishlab chiqarish boʻyicha qoʻshma korxona tashkil etish yuzasidan 2004-yil oxirigacha Vazirlar Mahkamasiga takliflar kiritsinlar. 10. Oʻzbekiston Respublikasi Adliya vazirligi Oʻzbekiston Respublikasi Markaziy banki, Moliya vazirligi va Davlat soliq qoʻmitasi bilan birgalikda bir oy muddatda: amaldagi qonun hujjatlariga mazkur qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin; vazirliklar va idoralarning normativ hujjatlari mazkur qarorga muvofiqlashtirilishini taʼminlasin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov va Oʻzbekiston Respublikasi Markaziy banki raisi F.M. Mullajonov zimmasiga yuklansin. 1. Mazkur Nizom tijorat banklari va Yagona umumrespublika protsessing markazi tomonidan bankomatlar, toʻlov terminallari, oʻziga oʻzi xizmat koʻrsatish axborot kiosklari, kommutatsiya uskunalaridan va toʻlovlarni plastik kartochkalar boʻyicha amalga oshirish uchun foydalaniladigan boshqa uskunalardan mulk soligʻi boʻyicha imtiyozlarni qoʻllash, shuningdek ularni buxgalteriya hisobida aks ettirish tartibini belgilaydi. 2. Tijorat banklari va Yagona umumrespublika protsessing markazi: 2005-yil 1-yanvardan boshlab 2014-yil 1-yanvargacha — bankomatlar, terminallar, kommutatsiya uskunalariga va toʻlovlarni plastik kartochkalar boʻyicha amalga oshirish uchun foydalaniladigan boshqa uskunalarga, shuningdek dasturiy taʼminlashga oid qismi boʻyicha; 2007-yil 12-iyuldan boshlab 2014-yil 1-yanvargacha — oʻziga oʻzi xizmat koʻrsatish axborot kiosklariga oid qismi boʻyicha mulk soligʻi toʻlashdan ozod etilgan. 3. Bankomatlar, terminallar, oʻziga oʻzi xizmat koʻrsatish axborot kiosklari, kommutatsiya uskunalari va toʻlovlarni plastik kartochkalar boʻyicha amalga oshirish uchun foydalaniladigan boshqa uskunalar, shuningdek dasturiy taʼminlash boʻyicha imtiyozlarni qoʻllash va boʻshab qoladigan mablagʻlarni hisobga olish maqsadida tijorat banklari va Yagona umumrespublika protsessing markazi tomonidan yilning har choragida mazkur Nizomga ilovaga muvofiq tegishli mol-mulkning qiymati hisob-kitobi tuziladi. 4. Toʻlovlarni plastik kartochkalar boʻyicha amalga oshirish uchun foydalaniladigan mol-mulk tarkibiga balansda turgan quyidagi mol-mulk: bankomatlar; toʻlovlarni plastik kartochkalar bilan qabul qilish boʻyicha terminallar; oʻziga oʻzi xizmat koʻrsatish axborot kiosklari; toʻlovlarni plastik kartochkalar boʻyicha amalga oshirish va maʼlumotlar massivlarini qayta ishlash uchun foydalaniladigan kompyuter uskunalari va serverlar; litsenziya toʻlovlarini hisobga olgan holda toʻlovlarni plastik kartochkalar boʻyicha amalga oshirish uchun foydalaniladigan dasturiy taʼminlash; kommutatsiya uskunalari; kart-riderlar (plastik kartochkalarni oʻqish va yozish uchun qurilma); shaxslashtiruvchilar (plastik kartochkalarga identifikatsiya belgilari qoʻyish qurilmasi); berilayotgan axborotni shifrlashda foydalaniladigan uskuna kiritiladi. 5. Toʻlovlarni plastik kartochkalar boʻyicha amalga oshirish uchun foydalaniladigan mol-mulk qiymatini hisoblab chiqish tijorat banklari tomonidan banklarning barcha filiallarini hisobga olgan holda jamlashtirish asosida amalga oshiriladi. 6. Toʻlovlarni plastik kartochkalar boʻyicha amalga oshirish uchun foydalaniladigan mol-mulk qiymati toʻgʻrisidagi maʼlumotlar tijorat banklari va Yagona umumrespublika protsessing markazi tomonidan roʻyxatdan oʻtkazish joyi boʻyicha respublika soliq xizmati organlariga beriladi. 7. Mulk soligʻini hisoblab chiqish tijorat banklari va Yagona umumrespublika protsessing markazi tomonidan Oʻzbekiston Respublikasi Moliya vazirligining 25-son va Oʻzbekiston Respublikasi Davlat soliq qoʻmitasining 2002-13-son qarori bilan tasdiqlangan (Oʻzbekiston Respublikasi Adliya vazirligida 2002-yil 11-martda 1107 raqami bilan roʻyxatdan oʻtkazilgan) Yuridik shaxslarning mol-mulkiga solinadigan soliqni hisoblab chiqish va budjetga toʻlash tartibi toʻgʻrisidagi yoʻriqnomaga muvofiq amalga oshiriladi. 8. Boʻshab qoladigan mablagʻlarning buxgalteriya hisobi Oʻzbekiston Respublikasi Moliya vazirligining 29-son, Oʻzbekiston Respublikasi Davlat soliq qoʻmitasining 2005-25-son va Davlat bojxona qoʻmitasining 01-02/8-3-son qarori bilan tasdiqlangan (Oʻzbekiston Respublikasi Adliya vazirligida 2005-yil 2-aprelda 1463 raqami bilan roʻyxatdan oʻtkazilgan) Yuridik shaxslarga soliqlar, bojxona toʻlovlari va budjetga majburiy toʻlovlar boʻyicha berilgan imtiyozlarni rasmiylashtirish va buxgalteriya hisobida aks ettirish tartibi toʻgʻrisidagi Nizomga muvofiq amalga oshiriladi. 9. Tijorat banklari va Yagona umumrespublika protsessing markazi toʻlovlarni plastik kartochkalar boʻyicha amalga oshirish uchun foydalaniladigan mol-mulkning qiymati va qoʻllanilayotgan imtiyozlar summasi toʻgʻri aniqlanishi uchun javob beradilar.